b'\n_START_ARTICLE_\nToini Anttila\n_START_SECTION_\nUra\n_START_PARAGRAPH_\nToini Anttilan vanhemmat olivat huonekalutehtailija Arvi Ahonen ja Hilma Selenius. H\xc3\xa4nen ensimm\xc3\xa4inen n\xc3\xa4yttelij\xc3\xa4kiinnityksens\xc3\xa4 oli Tampereen Ty\xc3\xb6v\xc3\xa4en Teatteriin vuosina 1915\xe2\x80\x931919. Ura jatkui h\xc3\xa4nen aikakaudelleen tyypillisesti melko tiuhaan vaihtuvin kiinnityksin: Oulun Ty\xc3\xb6v\xc3\xa4en Teatteri 1921\xe2\x80\x931922, Voikkaan Ty\xc3\xb6v\xc3\xa4en N\xc3\xa4ytt\xc3\xa4m\xc3\xb6 1922\xe2\x80\x931925, Rovaniemen Ty\xc3\xb6v\xc3\xa4en N\xc3\xa4ytt\xc3\xa4m\xc3\xb6 1925\xe2\x80\x931926, Lappeenrannan Teatteri 1929\xe2\x80\x931931, Salon N\xc3\xa4ytt\xc3\xa4m\xc3\xb6 1931\xe2\x80\x931933, Lahden Ty\xc3\xb6v\xc3\xa4en N\xc3\xa4ytt\xc3\xa4m\xc3\xb6 1939\xe2\x80\x931941 ja Viipurin Kaupunginteatteri 1941\xe2\x80\x931946. Vuodesta 1946 vuoteen 1961 Anttila ty\xc3\xb6skenteli Imatran Teatterin ohjaajana ja j\xc3\xa4rjest\xc3\xa4j\xc3\xa4n\xc3\xa4._NEWLINE_Anttilan n\xc3\xa4ytt\xc3\xa4m\xc3\xb6teht\xc3\xa4vi\xc3\xa4 olivat muun muassa Kaisa kansann\xc3\xa4ytelm\xc3\xa4ss\xc3\xa4 Pohjalaisia, Pohjolan tyt\xc3\xa4r n\xc3\xa4ytelm\xc3\xa4ss\xc3\xa4 Lemmin poika ja Karin Timelius n\xc3\xa4ytelm\xc3\xa4ss\xc3\xa4 Nelj\xc3\xa4 naista. H\xc3\xa4n n\xc3\xa4ytteli my\xc3\xb6s muun muassa Elinan roolin balladissa Elinan surma ja Viivin roolin komediassa Ruma Elsa._NEWLINE_Anttila ohjasi lavalle muun muassa n\xc3\xa4ytelm\xc3\xa4t Anne Frankin p\xc3\xa4iv\xc3\xa4kirja, Nelj\xc3\xa4 naista, Opri ja Oleksi ja Tukkijoella.\n_START_SECTION_\nMuuta\n_START_PARAGRAPH_\nToini Ahonen  avioitui teatterinjohtaja V\xc3\xa4in\xc3\xb6 Anttilan kanssa 1924. Liitto p\xc3\xa4\xc3\xa4ttyi puolison kuolemaan 1952. Pariskunta teki taiteellisen uransa p\xc3\xa4\xc3\xa4osin samoissa teattereissa.'